b'\n_START_ARTICLE_\nFalklandska vojna\n_START_SECTION_\nPredhodni dogodki\n_START_PARAGRAPH_\nKonec 70. in v za\xc4\x8detku 80. let 20. stoletja je Argentini vladala voja\xc5\xa1ka hunta, ki je bila odgovorna za usmrtitve ali izginotje ve\xc4\x8d tiso\xc4\x8d ljudi. Zaradi tega je bila med prebivalstvom izredno nepriljubljena, trpelo pa je tudi gospodarstvo (BDP se je zmanj\xc5\xa1al za 6\xc2\xa0% na leto, inflacija je bila ~160\xc2\xa0%, nara\xc5\xa1\xc4\x8dala je tudi brezposelnost). Leto 1982 je bilo \xc5\xa1esto leto voja\xc5\xa1ke diktature (zamenjali so se generali Jorge Videla, Roberto Viola in Leopoldo Galtieri), hkrati je to leto postalo tudi prelomno. Voja\xc5\xa1ka hunta je potrebovala dogodek, ki bi poenotil Argentince in odvrnil pozornost od slabe notranjepoliti\xc4\x8dne situacije. _NEWLINE_Pozornost so tako preusmerili na otoke, ki le\xc5\xbeijo nedale\xc4\x8d stran od vzhodne argentinske obale \xe2\x80\x93 na Falklandske otoke, Ju\xc5\xbeno Georgio in Ju\xc5\xbene Sandwicheve otoke. Ti so bili zmeraj to\xc4\x8dka poenotenja Argentincev. Njihovo lastni\xc5\xa1tvo je bilo med dr\xc5\xbeavama v preteklosti nenehno sporno obmo\xc4\x8dje, ki sta ga izmenjaje zasedali.\n_START_SECTION_\nPovod\n_START_PARAGRAPH_\nFalklandska vojna je bila posledica nesporazumov med Argentino in Zdru\xc5\xbeenim kraljestvom, ki so se za\xc4\x8deli zaradi navadnega poslovnega odnosa._NEWLINE_Septembra 1979 je argentinski poslovne\xc5\xbe Constantino Davidoff kupil poslopje biv\xc5\xa1e tovarne na Ju\xc5\xbeni Georgiji od Christiana Salvensena, angle\xc5\xa1kega poslovne\xc5\xbea iz Edinburga. Davidoff je kupil tovarno z namenom, da jo bo razdrl in prodal opremo kot staro \xc5\xbeelezo. Da bi \xc5\xbeelezo lahko prepeljal na celino, je potreboval ladijski transport. Zato se je obrnil na Kraljevo vojno mornarico s pro\xc5\xa1njo, da bi vojna ladja HMS Endurance (1967) opravila transport. Kraljeva vojna mornarica je pro\xc5\xa1njo zavrnila._NEWLINE_Dve leti pozneje je Davidoff obvestil Ministrstvo za zunanje zadeve Zdru\xc5\xbeenega kraljestva, da namerava opraviti razdrtje klavnice in da bo pri tem delu uporabil tudi plovilo Argentinske vojne mornarice._NEWLINE_Marca 1982 je odplul proti Ju\xc5\xbeni Georgiji z 41 argentinskimi delavci na krovu ladje ARA Bah\xc3\xada Buen Suceso. 19. marca so na Ju\xc5\xbeni Georgii postavili tabor, v katerem so izobesili argentinsko zastavo. Lokalni prebivalci so se kmalu prito\xc5\xbeili pri guvernerju Falklandskih otokov glede argentinske zastave, ta je o tem obvestil svoje nadrejene. Kot odgovor je Kraljeva vojna mornarica 25. marca poslala HMS Endurance, da bi posredovala in odstranila zastavo ter prepre\xc4\x8dila izkrcanje voja\xc5\xa1kih oseb na otok. Toda na poti jo je zaustavila argentinska korveta ARA Guerrico. Kmalu zatem je pri\xc4\x8dela Argentinska vojna mornarica zbirati mo\xc5\xa1tvo in ladje v Puerto Belgranu in 23. marca na Ju\xc5\xbeno Georgio poslala voja\xc5\xa1ko transportno ladjo ARA Bah\xc3\xada Para\xc3\xadso, z namenom, da miroljubno okupira otok(e). Kljub vsej tej argentinski aktivnosti je 30. marca britanski Zdru\xc5\xbeeni obve\xc5\xa1\xc4\x8devalni komite izdal poro\xc4\x8dilo, da se agresija v kratkem \xc5\xa1e ne bo za\xc4\x8dela._NEWLINE_Vsa ta voja\xc5\xa1ka aktivnost in \xc5\xa1ibki britanski odgovori so prepri\xc4\x8dali generala kopenske vojske Galtierija, takratnega argentinskega predsednika in njegov general\xc5\xa1tab, da je primeren \xc4\x8das za voja\xc5\xa1ko zasedbo spornih otokov. Na\xc4\x8drtovanje za to nalogo so pri\xc4\x8deli \xc5\xbee decembra 1981, ko je Galtieri postal predsednik._NEWLINE_Da se je Argentina upala izzvati svetovno velesilo, je bilo ve\xc4\x8d razlogov. Oboro\xc5\xbeene argentinske sile so bile sorazmerno dobro opremljene s sodobno oboro\xc5\xbeitvijo. Ju\xc5\xbenoameri\xc5\xa1ka celina je od otokov oddaljena le okoli 650 kilometrov, medtem ko je Velika Britanija oddaljena ve\xc4\x8d kot 12.800 kilometrov. Argentinci so podpirali to vojno, saj so (in ve\xc4\x8dina \xc5\xa1e zmeraj) smatrali, da je sporno ozemlje njihovo. Britanske oboro\xc5\xbeene sile so bile v tem \xc4\x8dasu tudi v obdobju demilitarizacije. Pri tem je najve\xc4\x8d utrpela prav Kraljeva vojna mornarica, saj so bistveno zmanj\xc5\xa1ali njene amfibijske zmo\xc5\xbenosti in se znebili pravih letalonosilk, strate\xc5\xa1kih bombnikov itd. Argentina se je zana\xc5\xa1ala tudi na Interameri\xc5\xa1ki sporazum o medsebojni pomo\xc4\x8di, ki je bil podpisan leta 1947 in je nalagal vsem podpisnicam (tudi ZDA), da pomagajo pri obrambi drugih podpisnic v primeru sovra\xc5\xbenega napada.\n_START_SECTION_\nDiplomatski premor\n_START_PARAGRAPH_\n7. aprila je Zdru\xc5\xbeeno kraljestvo objavilo uvedbo pomorske ekskluzivne cone v velikosti 200 navti\xc4\x8dnih milj, ki je stopila v veljavo 12. aprila. Med 8. in 19. aprilom so potekali diplomatski pogovori med Argentino in Zdru\xc5\xbeenim kraljestvom, pri \xc4\x8demer so ZDA opravljale nalogo posrednika. _NEWLINE_Kljub temu se je Zdru\xc5\xbeeno kraljestvo kmalu odlo\xc4\x8dilo za voja\xc5\xa1ki odgovor in osvoboditev izgubljenega ozemlja.\n_START_SECTION_\nBritanski voja\xc5\xa1ki odgovor\n_START_PARAGRAPH_\n12. aprila je pri\xc4\x8dela veljati pomorska ekskluzivna cona okoli Falklandskih otokov; isto\xc4\x8dasno pa je Vlada Zdru\xc5\xbeenega kraljestva objavila, da njeno uveljavitev \xc5\xbee nadzoruje podmornica, ki je na obmo\xc4\x8dju (to je bila HMS Conqueror (S48))._NEWLINE_Prvi bojni stik med argentinskimi silami in britansko Task Force 317 se je zgodil 25. aprila pri obali Grytvikena pri Ju\xc5\xbeni Georgiji._NEWLINE_Argentinsko podmornico ARA Santa Fe so napadli britanski helikopterji Wessex, Wasp in Lynx ter jo potopili. Nemudoma zatem so Britanci spro\xc5\xbeili operacijo Paraquat, s katero so napadli Ju\xc5\xbeno Georgijo; argentinska garnizija se je predala naslednji dan. S tem je bila celotna Task Force spro\xc5\xa1\xc4\x8dena, da zavzame \xc5\xa1e Falklandske otoke._NEWLINE_30. aprila so Britanci spro\xc5\xbeili \xc5\xa1e letalsko operacijo Black Buck, med katero so bombniki Avro Vulcan napadli argentinske polo\xc5\xbeaje na Falklandskih otokih; ti napadi so trajali do 12. junija._NEWLINE_4. maja je jedrska podmornica HMS Conqueror (S48) izstrelila 2 torpeda Mark VIII proti argentinski kri\xc5\xbearki ARA General Belgrano in jo zadela; potopila se je v 40 minutah, umrlo je ve\xc4\x8d kot 350 \xc4\x8dlanov posadke. General Belgramo se je nahajala okoli 35 do 40 navti\xc4\x8dnih milj izven ekskluzivne cone, zaradi \xc4\x8desar so nekateri obto\xc5\xbeili Zdru\xc5\xbeeno kraljestvo kr\xc5\xa1enja vojnega prava. Toda \xc5\xbee istega dne se je britanska bojna sre\xc4\x8da obrnila. Argentinski Dassault Super \xc3\x89tendard je izstrelil AM-39 Exocet in potopil ru\xc5\xa1ilec HMS Sheffield (D80); umrlo je 20 \xc4\x8dlanov posadke, ladja pa se je potopila 6 dni kasneje._NEWLINE_Naslednjih 17 dni so britanske ladje obstreljevale Port Stanley. Drugi argentinski polo\xc5\xbeaji na otokih so bili tar\xc4\x8da specialnih sil; tako so pripadniki Special Air Service v no\xc4\x8di iz 14. na 15. maj izvedli napad na Pebble Island, pri \xc4\x8demer so uni\xc4\x8dili 11 argentinskih juri\xc5\xa1nikov FMA IA 58 Pucar\xc3\xa1, radar in skladi\xc5\xa1\xc4\x8de streliva. V tem \xc4\x8dasu so britanska zra\xc4\x8dna plovila uni\xc4\x8dila 3 in po\xc5\xa1kodovala \xc5\xa1e 2 transporterja; sami pa so zaradi slabega vremena izgubili okoli 10 zra\xc4\x8dnih plovil._NEWLINE_21. maja so Britanci izvedli operacijo Sutton - izkrcanj] pripadnikov 3 komando brigade in Padalskega polka med Ajax Bayjem in Port San Carlossom. Komandosi so hitro premagali 50-\xc4\x8dlansko argentinsko posadko, nakar so pri\xc4\x8deli helikopterji Sea King preva\xc5\xbeati dodatno oro\xc5\xbeje, opremo in strelivo na ustvarjeno mosti\xc5\xa1\xc4\x8de. Ker so Britanci hkrati izvedli diverzantske letalske napade na druge polo\xc5\xbeaje po otokih, so Argentinci rabili nekaj \xc4\x8dasa, da so odkrili kraj izkrcanja. Po odkritju so spro\xc5\xbeili letalske napade (72 vse skupaj), pri \xc4\x8demer so potopili fregati HMS Ardent (F184) in HMS Argonaut (F56); zadeli pa so \xc5\xa1e ru\xc5\xa1ilec HMS Antrim (D18) in fregati HMS Brilliant (F90) ter HMS Broadsword (F88), ki pa se niso potopile, saj letalske bombe niso eksplodirale. Do konca dneva so Argentinci izgubili devet Dassault Mirage IIIEA, pet McDonnell Douglas A-4C Skyhawk, dve Pucari in \xc5\xa1tiri helikopterje, medtem ko so Britanci izgubili le enega Sea Harrier FRS.Mk.1. Britanci so uspeli do konca dneva vzpostaviti mosti\xc5\xa1\xc4\x8de z ve\xc4\x8d kot 520 vojaki s skoraj milijon funtov opreme. Dan pozneje se je \xc5\xa1tevilo vojakov pove\xc4\x8dalo na skoraj 5.000._NEWLINE_Nekaj dni pozneje je argentinski lovec potopil HMS Antelope (F170); isto\xc4\x8dasno pa sta bili zadeti \xc5\xa1e ladji RFA Sir Galahad (L3005) in RFA Sir Lancelot (L3029). Istega dne so Argentinci izgubili osem letal, ki so jih sestreliti britanski Sea Harrierji. Isto\xc4\x8dasno pa so Britanci ugotovili, da je njihov protiletalski sistem Sea-Wolf neu\xc4\x8dinkovit proti spretnim argentinskim pilotom._NEWLINE_Najve\xc4\x8dji argentinski letalski napad na izkrcevalno ladjevje se je odvil 25. maja, na argentinski dan osamosvojitve. Tistega dne sta dva Super \xc3\x89tendards, vsak opremljen z enim izstrelkom AM-39 Exocet missile, napadla ladje: potopljena je bila trgovska ladja Atlantic Conveyor, ki je preva\xc5\xbeala 10 helikopterjev in ve\xc4\x8d deset ton tovora za kopenske sile. Ta izguba je bila tako te\xc5\xbeka, da se je brigadir Julian Thompson, odgovoren za kopenski del operacije, obrnil neposredno na London za navodila za nadaljnje dogajanje. V istem napadu so potopili \xc5\xa1e HMS Coventry (D118), zadeli pa \xc5\xa1e HMS Broadsword (F88) in HMS Brilliant (F90), ki pa se nista potopili. _NEWLINE_28. maja se je pri\xc4\x8dela kopenska kampanja. 250 britanskih vojakov se je premaknilo proti Goose Greenu, kjer so se kmalu zapletli v dvodnevno bitko s 1.800 argentinskimi branilci._NEWLINE_Med 30. majem in 7. junijem so britanski komandosi napredovali skozi severni del Vzhodnega Falklanda, vse do Mount Kenta in Mount Challengerja, ki so ju oba zavzeli. S tema dvema strate\xc5\xa1kima to\xc4\x8dkama so si pridobili klju\xc4\x8dni dostop do Port Stanleyja, ki se je nahajal le 12\xc2\xa0km stran. Isto\xc4\x8dasno so se iz HMS Intrepid (L11) izkrcali trije bataljoni na izoliranih obmo\xc4\x8djih Fitzroyja in Bluff Cova; s tem so imeli Britanci ve\xc4\x8d kot 8.000 vojakov na otokih. Operativni na\xc4\x8drt je predvideval, da bi se razli\xc4\x8dne enote, ki so prihajale iz severa, zdru\xc5\xbeile v napredovanju proti Port Stanleyju, ki bi ga skupaj zavzeli in tako osvobodili._NEWLINE_Dopoldne 8. junija so Argentinci napadli Scots Guards in Welsh Guards v \xc4\x8dasu transporta iz RFA Sir Galahad in RFA Sir Tristram (L3505); napad sta izvedla dva Miraga in dva Skyhawka, v napadu so ubili 51 in ranili 46 vojakov. Isto\xc4\x8dasno pa je pet Miragov napadlo \xc5\xa1e HMS Plymouth (F126); zadele so ga \xc5\xa1tiri bombe, a nobena ni eksplodirala. V obeh napadih so Argentinci izgubili sedem letal._NEWLINE_Med 8. in 11. junijem so britanske ladje in kopenske enote, name\xc5\xa1\xc4\x8dene na Mount Kentu in Mount Challengerju, obstreljevale argentinske polo\xc5\xbeaje pri Port Stanleyju._NEWLINE_12. junija so izvedli zadnji, odlo\xc4\x8dilni napad na Port Stanley. Padalski bataljon, podprt s te\xc5\xbekim bombardiranjem iz HMS Avenger (F185), je zavzel Mount Longdon, ki se nahaja 6\xc2\xa0km od Port Stanleyja. Isto\xc4\x8dasno pa je HMS Yarmouth (F101) obstreljevala argentinske polo\xc5\xbeaje 5\xc2\xa0km ju\xc5\xbeneje pri Mount Harrietu in Goat Ridgu, kjer so se Argentinci spopadli z britansko komando\xc5\xa1ko enoto; kmalu zatem so se Argentinci predali. Med tema dvema polo\xc5\xbeajema pa so Britanci napadli \xc5\xa1e Two Sisters, pri \xc4\x8demer jih je podprla HMS Glamorgan (D19); Argentinci na kopnem so izstrelili en izstrelek Exocet, s katerim so zadeli HMS Glamorgan; umrlo je 13 mornarjev, a ladja je nadaljevala z obstreljevanjem._NEWLINE_Zadnji ofenzivni udarec se je zgodil malo pred zoro 14. junija, ko je britanski Padalski polk zavzel Wireless Ridge. Ker je bil Wireless Ridge branjen tudi z artilerijo, so Britanci morali uporabiti lahke tanke Scimitar in Scorpion. Zadnji argentinski branilci na Tumbledown Mountainu, Sapper Hillu in Mount Williamsu so se predali po \xc5\xa1esturni bitki s Scots Guards, Welsh Guards in Gurkami._NEWLINE_Tistega popoldneva je general Men\xc3\xa9ndez ignoriral ukaz iz Buenos Airesa, da naj izvede samomorilski protinapad in podpisal brezpogojno kapitulacijo vseh argentinskih sil na Falklandskih otokih.\n_START_SECTION_\nAnaliza\n_START_PARAGRAPH_\nPrimarna argentinska napaka je bila odlo\xc4\x8ditev, da zasedejo oto\xc4\x8dje ve\xc4\x8d mesecev prej, kot je bilo na\xc4\x8drtovano. S tem so izgubili vse prednosti prvotnega na\xc4\x8drta._NEWLINE_V tem \xc4\x8dasu \xc5\xa1e ni bilo ostrega zimskega vremena, zato so lahko britanska letala letela in podprla izkrcanje vojakov na otokih. Ker so Britanci lahko izvedli izkrcanje, je bilo 10.000 argentinskih vojakov nenehno izpostavljeno letalskim, pehotnim in ladijskim napadom. Druga pomanjkljivost je bila slaba pripravljenost argentinskih oboro\xc5\xbeenih sil: rezervna sestava \xc5\xa1e ni bila vpoklicana, novi rekruti \xc5\xa1e niso za\xc4\x8deli usposabljanja, profesionalna sestava pa ni bila pripravljena na vojno. Ker je bilo najve\xc4\x8dje letali\xc5\xa1\xc4\x8de na Falklandskih otokih (pri Port Stanleyju) premajhno za poglavitna transportna letala, je bila Argentinska vojna mornarica zadol\xc5\xbeena za logisti\xc4\x8dno oskrbo garnizij] na otokih. Ker se je zasedba za\xc4\x8dela prekmalu, vojna mornarica ni bila pripravljena in tudi ni bila zmo\xc5\xbena opraviti vseh potrebnih ladijskih transportov (npr. na celini so imeli pripravljen aluminij za raz\xc5\xa1iritev letali\xc5\xa1ke steze, a ga niso uspeli prepeljati na otok). Odsotnost primernih letali\xc5\xa1\xc4\x8d in letalonosilk(e)) je predstavljala tudi problem za Argentinsko vojno letalstvo. Argentinska letala, ki so vzletala iz celinskih letali\xc5\xa1\xc4\x8d, so imela pri doletu nad otoke zelo malo goriva, tako, da se niso mogla dolgo zadr\xc5\xbeati nad otoki in kriti lastnih kopensko-ladijskih sil._NEWLINE_V primeru, da bi se Argentina dr\xc5\xbeala svojega prvotnega na\xc4\x8drta, bi imelo Zdru\xc5\xbeeno kraljestvo ve\xc4\x8dje te\xc5\xbeave in \xc5\xbertve pri osvoboditvi otokov, kon\xc4\x8dni rezultat pa bi bil isti.'